**A túlnépesedés és Magyarországra gyakorolt hatása (migrációs válság)**

1. **Mit is értünk túlnépesedés alatt?**A populációk túlnépesedése alapvetően ökológiai folyamat, amelynek pozitív és negatív hatásai egyaránt lehetnek. Adott területen az erőforrások túlhasználata a populáció összeomlásához vezethet, ugyanakkor a kényszerű elvándorlás révén hozzájárulhat a faj elterjedési területének növekedéséhez. Így például a Homo sapiens is azért tudott elterjedni az egész Földön, mert permanens túlnépesedés következtében egymást követték a kirajzások.
Az emberiség túlnépesedése alapvetően akkor következik be egy adott területen, ha az ott élő emberek száma túllépi a terület hosszú távú teherbírását. Ez az egyszerű megközelítés azonban figyelmen kívül hagyja az egyéni környezetterhelés mértékét, mely személyenként és országonként is nagy eltéréseket mutat.
Nehéz megállapítani, hogy mennyi embert képes a teljes Föld eltartani, a kérdéskörben rengeteg tanulmány született már. Egy 2004-es metaanalízis 69 ilyen tanulmányt elemezve 7,7 milliárd fős kapacitást talált a legjobb becslésnek, de az egyes tanulmányok becslései nagyon különböztek. A legkisebb becslés szerint 0,65 milliárd, a legnagyobb szerint 98 milliárd embert képes hosszú távon eltartani a Föld. Ugyanakkor érdemes figyelembe venni, hogy a legtöbb ember számára a puszta túlélés nem egy kívánatos életmód. Márpedig minél többen vagyunk a Földön, annál nyomorúságosabb módon vagyunk kénytelenek élni ahhoz, hogy hosszútávon el tudjon minket tartani a véges természeti erőforrásokkal rendelkező bolygó. Ezért a Föld eltartóképessége szempontjából célszerű azon is elgondolkodni, hogy kollektíven milyen életszínvonalon szeretnénk élni. Egy másik szemszögből úgy is megfogalmazható a probléma, hogy minél jobban szeretnénk élni, annál kevesebb embert tud hosszútávon eltartani a Föld.
Az emberiség történelme során 1800 körül érte csak el az egymilliárd főt, ennek a megduplázódására viszont már csak 130 évre volt szükség, mivel 1930-ra a népesség kétmilliárd, 1959-re már 3 milliárd fő volt, majd a rohamos növekedés eredményeképp 2011-re a 7 milliárd főt is elérte.
Az ENSZ becslései alapján a 8 milliárd főt 2024 tavaszán, a 10 milliárd főt pedig 2056-ban éri majd el az emberiség.
Bár a népesség továbbra is rendíthetetlenül nő, a növekedés üteme már 1963 óta csökkenő tendenciákat mutat - ekkor érte el csúcspontját, a 2,19%-os éves növekedést. Egy 2016-ban készült tanulmány szerint évente 1,13%-kal nő a világ népessége, ez a szám 2050-re várhatóan 0,5% alá esik. Időközben viszont nagyjából több, mint a kétszeresére nőtt a világnépesség, így bár azóta növekedés üteme arányait tekintve csökkent, abszolút értékben még nőtt is, majd az ezredforduló után enyhén csökkenni kezdett.
2. **A túlnépesedés okai**A történelem során az eszközhasználat kezdete, a mezőgazdaság forradalma és az ipari forradalom egyben népességrobbanásokkal is járt.
A népesség akkor nő, ha a születési ráta huzamos ideig meghaladja a halálozási rátát. A higénés körülmények és az orvosi ellátás fejlődésének hatására a gyermekhalandóság erősen lecsökkent, de ehhez a szaporulat a kulturális, társadalmi normák alkalmazkodásának jóval lassabban zajló folyamata miatt sokáig nem változott. A fejlett országokban mára a születési ráták ismét a halálozási ráták szintjére, vagy az alá csökkentek, míg a fejlődő országokban jelenleg is népességrobbanás zajlik.
Az alacsony életszínvonalon, mezőgazdaságból élő társadalmakban a jóléti társadalmakra jellemző szociális ellátórendszer hiányában a nemzedékek kölcsönösen egymásrautalt helyzetben vannak. A gyerekek már egészen fiatal korukban munkába állnak és gazdasági értékkel bírnak, sőt az idős szülőket a gyermekeik látják el. Így az ilyen társadalmakban a családok rövidtávú érdeke, hogy annyi gyerek szülessen, amennyit jóltáplált, egészséges módon fel tudnak nevelni, tehát a népesség rohamosan nő. Ugyanakkor általánosságban elmondható, hogy ezekben az országokban a nők kevesebb gyermeket szeretnének, mint a férfiak (Afrikában pl. átlagosan hárommal kevesebbet), csak nem tudják érvényesíteni jogaikat. Ez alapján elmondható, hogy a túlnépesedés részben a női egyenjogúság biztosításának hiányából is fakad.
Ezzel szemben a nyugati jóléti társadalmakban a vagyon nem a gyerekektől a szülők irányába áramlik, hanem a szülőktől a gyerekek felé, így a gyerekvállalásnak nincs gazdasági haszna a család számára. A szülővé válás pszichológiai értéke kerül előtérbe, és az erre irányuló vágyak kielégítéséhez általában 1-2 gyermek vállalása is elég, így jellemzőek a nukleáris családok kevés gyerekkel. Mindezek hatására a népesség lassú csökkenésnek indul. Az UNESCO adatai alapján az általános iskola elvégzése átlagosan eggyel, a középiskola pedig hárommal csökkenti a tervezett gyermekek számát. Az oktatáshoz való hozzáférés hiányának tehát óriási jelentősége van a népességnövekedésben, és így a túlnépesedésben.
3. **A túlnépesedés Magyarországra gyakorolt hatása (migrációs válság)**2015-ben rendkívüli migrációs válság alakult ki Európában, amely méretében, összetettségében és kiváltó okainak tekintetében is egyedülálló. Több mint 1,3 millió ember kért hivatalosan menedéket a kontinensen, s az Európai határőrizeti ügynökség számításai szerint 2 millióra tehető az év folyamán Európába érkező összes menekült, illetve migráns száma. Nem véletlenül nevezi a szakirodalom és a politikai közbeszéd is a jelenséget a második világháború óta tapasztalt legsúlyosabb menekültválságnak. A jelenség abból a szempontból is rendkívüli, hogy 2014 és 2015 során a Nemzetközi Migrációs Szervezet (IOM) adatai szerint a menekültek és migránsok közül 3200-an (2014), illetve 3770-en (2015) vesztették életüket a mediterrán régióban az Európa felé vezető úton. Ez a világ különböző régióiban, hasonló körülmények között meghalt összes migránsnak a 65, illetve 69%-a.
A 2015-ös év során több, mint egymillió ember érkezett Európába, akik közül közel 400 ezren Magyarországon haladtak keresztül. Ez a szám nemcsak a politikusokat, a téma szakértőit, hanem az országok lakosságát is annyira meglepte, hogy mind a mai napig nem sikerült hathatós megoldást találni. Van az uniónak és az országoknak is elképzelése, vannak tervek, menetrendek, születtek döntések és megállapodások. Az unió megosztottságát mutatta, hogy a tagországok teljesen más szemlélettel álltak ehhez a jelenséghez, kiváltó okaihoz, és különbözőképp képzelték el a helyzet kezelését is. Van, ahol a humanitárius megközelítést helyezték előtérbe, másutt a saját és az európai állampolgárok biztonsága élvez primátust, és minden egyéb intézkedést ehhez kell igazítani.
Magyarország a schengeni vívmányok megőrzését, ezáltal nemcsak az ország, hanem az egész európai térség védelmét, a határvédelem nemzeti hatáskörbe helyezését tekinti elsődlegesnek, szigorúan elkülönítve a menekült és a migráns fogalmát. Az uralkodó álláspont az EU–török megoldásban látja az előrelépés lehetőségét, azonban abban szinte mindenki egyetért, hogy a háborús zónák konfliktusait kell először rendezni, hiszen addig senki sem bízhat végleges megoldásban. Még ha ezt a célt el is érjük, akkor is marad elég feladat, amely megoldásra vár, hiszen a már megérkezett és a megérkezésre váró migránsok helyzetét is kezelni kell, s ez össztársadalmi feladat. Az áttelepítési programok láthatóan nem oldják meg azokban az országokban sem a kérdést, amelyek ezt favorizálták a döntéshozatal során, Magyarország pedig több okból is elutasítja a kényszeres áttelepítést. Igaz, hogy emiatt sok bírálat ért minket, ahogy a „kerítés” építése során is, azonban egyre több ország álláspontja mozdul el abba az irányba, hogy felismerje: a 2015-ös rekordszámú migrációs kihívásra nem volt más, alternatív megoldás. Ennek következtében, esélyes, hogy egyre több országban belátják majd, hogy a kényszeres áttelepítés nem működik hatékonyan, hiszen az emberek saját maguk szeretik megválasztani a lakóhelyüket, és nem törődnek bele hosszú távon abba, ha ezt nem tehetik meg, és valami másra kényszerítik őket.